Dit woel in Afrika vroeg in die jaarFoto: Esté Meyer Jansen/Maroela Media. Hier is ‘n opsomming van die belangrikste nuusgebeure in die vasteland in Januarie: Omstrede verkiesing van nuwe president. Die presidentsverkiesing in die enorme en onstabiele Demokratiese Republiek van die Kongo (DRK) was tussen 3 kandidate: die kandidaat van die regerende party en vertroueling van die uittredende president Joseph Kabila, Emanuel Shadari, en die twee opposisiekandidate Felix Tshisekedi en Martin Fayulu. Alhoewel daar talle aanduidings is dat mnr. Fayulu die meeste stemme gekry het, het die amptelike uitslag mnr. Tshisekedi as wenner aangewys. Hy is intussen ook as president ingehuldig nadat mnr. Fayulu se beswaar by die grondwetlike hof teen die uitslag afgewys is. (die onderwerp is in meer besonderhede reeds behandel in die artikel getiteld ‘Verkiesing in die Demokratiese Republiek van die Kongo’ op Maroela Media.) Geweld oor brandstofpryse. Ná ŉ drastiese verhoging in die brandstofpryse, wat ook die pryse vir basiese lewensmiddele raak, het mense betoog en slaags geraak met die veiligheidsmagte, wat met uiterste brutaliteit optree. Van die nuwe president Emmerson Mnangagwa se belofte van ŉ nuwe era vir Zimbabwe en ekonomiese ontwikkeling het daar niks gekom nie. Dit lyk alles na meer van dieselfde. Sedert Desember verlede jaar is daar gereelde en soms gewelddadige proteste teen die regering van diktator Omar al-Basjir. Dit het begin as protes teen verhoogde brood- en brandstofpryse in die noorde van die land, maar het intussen uitgekring en gaan oor die algemeen teen die Islamitiese bewind van al-Basjir, wat nou al 30 jaar duur. Meer as 30 mense is reeds doodgeskiet deur veiligheidsmagte, wat die proteste probeer onderdruk. Die Islamitiese terreurgroep Al-Sjabaab, wat dele van Somalië beheer, het ŉ bloedige aanval op ŉ luukse hotel in die Keniaanse hoofstad Nairobi uitgevoer. Altesaam 21 mense is dood, meestal Keniane, maar ook Westerse toeriste. Die hotel is vir amper ŉ dag deur die terroriste beset en daarna deur die veiligheidsmagte bevry. Alle terroriste is doodgeskiet. Keniaanse soldate is deel van internasionale magte wat probeer om Somalië te stabiliseer en wat deur Al-Sjabaab verskeie kere reeds aangeval is. Voormalige leier Laurent Gbagbo vrygespreek by Internasionale Strafhof. Die voormalige president van die Ivoorkus, Laurent Gbagbo, is 7 jaar gelede in hegtenis geneem en na die Internasionale Strafhof gebring om daar aangekla te word vir misdade teen die mensdom. Die hof het nou bevind so ŉ gewigtige klagte is ongegrond en Gbagbo en ŉ medebeskuldigde, eksminister Charles Goudé, is vygespreek van die aanklagte. Die klag teen Gbagbo gaan terug na die verkiesing in 2010, wat Gbagbo teen sy teenstander Alassane Ouattara, verloor het, maar geweier het om sy pos te verlaat. Sy ondersteuners het tot ŉ burgeroorlog oorgegaan om die magsoorname te verhoed. Sowat 3 000 mense is daarin dood en Gbagbo is uiteindelik uit sy pos verdryf. Gbagbo is ŉ man uit die Suide en ŉ Christen, terwyl Ouattara uit die Noorde en ŉ Moslem is, sodat die burgeroorlog ook ŉ godsdienstige en etniese dimensie gehad het. Die vryspraak van Gbagbo hou die moontlikheid in dat hy weer as presidentskandidaat in 2020 staan, en daarmee saam die gevaar van ŉ hernude burgeroorlog. In die Afrikaland met die grootste bevolking en die grootste oliebronne, Nigerië, vind volgende maand (Februarie) die presidentsverkiesing plaas. President Muhammadu Buhari van die All Progressives Congress (APC) staan weer. Hy is tans in sy eerste termyn as demokraties verkose president (in 2015), maar hy was al in die 1980’s die leier van Nigerië toe hy deur middel van ŉ militêre staatsgreep aan bewind gekom het. Buhari is al oud en daar is vrae oor sy gesondheid. Onlangs het hy die land se hoofregter Walther Onnoghen afgedank weens bewerings dat Onnoghen nie sy bates verklaar het nie. Die opposisie sien dit egter as ŉ aanslag op die demokrasie omdat die hoofregter ook dispute oor die uitslag van die verkiesing moet ondersoek. Die hoofopposisieparty Peoples Democratic Party (PDP) het uit protes teen die afdanking sy verkiesingsveldtog vir 3 dae onderbreek. Nigerië is ŉ baie diverse land wat etnisiteit en godsdiens betref en Moslems van die noorde en Christene van die suide ding met elke verkiesing om die mag mee. Buhari is ŉ Moslem van die noordelike deel, sy voorganger Goodluck Jonathan ŉ Christen van die suidelike deel. Die grootste uitdaging vir die land is die Boko Haram-insurgensie in die noordooste van die land, maar ook korrupsie is ŉ permanente probleem.